Iэзагъэ нэсым и джэлэс
«Урысейр зэфIэкI инхэм я къэралщ» президент платформэм и проектыщIэ «ХьэщIагъэм хуэIэзэхэр» къэралпсо зэпеуэм хэтыну гукъыдэж зиIэхэм абы теухуа я тхылъхэр щэкIуэгъуэм и 13-м къыщыщIэдзауэ дыгъэгъазэм и 20 пщIондэ «мастерагостеприимства.рф» сайтым ирагъэхь хъунущ.
Зэпеуэм щытекIуэнухэм я ущиякIуэ-гъэсакIуэу къагъэлъэгъуахэм ящыщщ «Кавказ Ищхъэрэм и курортхэр» АО-м и унафэщI ТIымыжь Хьэсэн, «Урысейтуризмэм» и Iэтащхьэ Догузовэ Заринэ, Олимп Джэгухэм тIэунейрэ и чемпион хъуа Мастерковэ Светланэ, ресторатор Раппопорт Александр, цIыхухэр къызэрырашэкI транспорт компанием и тхьэмадэ Иванов Пётр сымэ, нэгъуэщIхэри.
Зэхьэзэхуэм къыщыхэжаныкIхэм, апхуэдэуи, Iэмал яIэнущ къыхаха унэтIыныгъэм ирилажьэу ди къэралым щыIэ компание нэхъ ин дыдэхэм зыщагъэсэнымкIэ, езыхэм я жэрдэмкIэ къыхалъхьэ проектхэр къыщыдаIыгъын, я IэщIагъэм къащыхуэщхьэпэн зэпыщIэныгъэхэм зрагъэужьынымкIэ, Москва дэт «Сколково» бизнес-еджапIэм пIалъэ-пIалъэкIэрэ къыщызэрагъэпэщ дерсхэм щIэдэIуну хуит зыщI сертификатхэр къахьынымкIэ.
«Къыддэлажьэхэр, хьэщIэщхэр, шхапIэхэр къыщызэIуахкIэ, туризмэм, альпинизмэм пыщIа Iэмэпсымэхэр хьэхуу щат IуэхущIапIэхэр къыщызэрагъэпэщкIэ, нэхъыбэ дыдэу зыIууэ гугъуехьхэм ящыщщ зи IэщIагъэм фIыуэ хэзыщIыкI цIыхухэр къэгъуэтыныр, зэшэлIэныр. Абы къыхэкIыуи фIыщIэ лей яхуэфащэщ мы зэпеуэм и къызэгъэпэщакIуэхэм. Мыдрейуэ, дэ, унафэщIхэри къуршхэм щыдиIэ курортхэм щылажьэхэри, дыхьэзырщ зэхьэзэхуэм и зы дэтхэнэ пычыгъуэри тэмэму егъэкIуэкIынымкIэ дэIэпыкъуэгъу дыхъуну», — къыхигъэщащ ТIымыжь Хьэсэн.
Зэпеуэм щытекIуэну цIыху 50-м я цIэхэр 2020 гъэм и мэлыжьыхьым наIуэ къэхъунущ.
БЭРАУ Бышэ.
